AlexejDobrolubov/national_council_slovak_2010 huggingface dataset:
53. schôdza NR SR - 3.deň - A. dopoludnia
Dátum: 2019-11-28
Poslanec: Baránik, Alojz (SaS)
Druh vystúpenia: Vystúpenie s faktickou poznámkou

89. Ďakujem pekne. Tak ja by som vlastne nadviazal na tú debatu, ktorú pán kolega Tittel vlastne svojou odpoveďou, v ktorej pokračoval, svojou odpoveďou a budem tiež reagovať na to, čo hovoril Jozef Mihál. No, ja s týmto nejak tak prichádzam do styku, keď radím spoločnostiam alebo mojim klientom v tom, že ako a čo môžu urobiť podľa nielen slovenských, ale aj európskych predpisov, ktoré jednoznačne hovoria, že závislú prácu nie je možné vykonávať v obchodnoprávnom vzťahu. A čo ten živnostník je? To je obchodno-právny vzťah. A na to je fúra európskych rozhodnutí, ktoré jednoznačne stoja nad rozhodnutiami kohokoľvek, akýchkoľvek orgánov národných. A teda mne sa zdá, že keď typicky som mal na mysli nejaký, nejaký futbalista, tak ten jednoznačne musí pracovať podľa pokynov svojho zamestnávateľa. A si myslím, že to prirovnanie s umelcom, že dosť pokrivkáva, pretože charakteristika umeleckej práce je práve tá osamotenosť, ten výkon, ktorý spočíva v tom, že, že ten umelec ten svoj nejaký výtvor musí v tom svojom vnútre nejak vytvoriť, a to je diametrálne odlišné od toho, keď futbalista pracuje podľa pokynov svojho trénera a chodí na tréningy v stanovený čas a, a tak ďalej. Takže si naozaj myslím, že akokoľvek sme pro podnikateľov, tak si myslím, že... (Prerušenie vystúpenia časomerom.)
53. schôdza NR SR - 3.deň - A. dopoludnia
Dátum: 2019-11-28
Poslanec: Baránik, Alojz (SaS)
Druh vystúpenia: Vystúpenie s faktickou poznámkou

83. Ďakujem pekne. Pán kolega Tittel, teda nerád by som sa tu hral na odborníka v tejto oblasti, avšak zaujalo ma niečo, o čom nie som si istý, že či sa o tom hovorilo. A to je to, že ak sa má jednať o závislú činnosť, čo si myslím, že napríklad typický futbalista v nejakom klube asi to predstavuje, závislú činnosť, tak pokiaľ viem, tak na toto sú záväzné prepisy o tom, že závislá činnosť sa nedá robiť formou obchodno-právneho vzťahu. Čiže to je tzv. švarc systém. A mňa by len v krátkosti zaujímalo, že či táto úvaha hrala nejakú rolu pri tvorbe tohto návrhu. Ďakujem.
51. schôdza NR SR - 9.deň - A. dopoludnia
Dátum: 2019-10-28
Poslanec: Baránik, Alojz (SaS)
Druh vystúpenia: Vystúpenie s faktickou poznámkou

28. Ďakujem pekne. Ja by som chcel upozorniť ešte na jeden rozmer, ktorý možnože by mohol poskytnúť aj kľúč k tomu sporu, ktorý sa tu uvádza, o tom, že či je správne zákonom nejako stanovovať, ako riešiť to, že existujú informácie a dezinformácie. Táto novela okrem iného bráni v slobodnom podnikaní tých spoločností, tých entít, ktoré sa zaoberajú prieskumami. Ak totiž tesne pred voľbami, čo je v podstate akési kľúčové obchodné obdobie pre tento druh organizácií, ak ich činnosť v podstate zakážete, tak tieto organizácie majú nárok na to, aby sa sťažovali na Ústavný súd kvôli tomu, že ich očakávania toho, toho legálneho obchodovania, v ktorom sú aktívni, boli zmarené takouto legislatívou. Predsa nie je možné povedať povedzme dva týždne pred Vianocami alebo, alebo dva mesiace pred Vianocami, že jednoducho vianočné obchody budú zavreté. Proste je to niečo, na čo tieto organizácie majú právo, očakávajú to, že sa budú môcť zúčastniť takéhoto obchodovania. A je jedno, že aká je hodnota ich výstupov, každý si to musí zhodnotiť, že či bude za tieto ich výstupy niečo platiť alebo nie, to je vec toho, kto si u nich tú službu objednáva... (Prerušenie vystúpenia časomerom.)
51. schôdza NR SR - 8.deň - A. dopoludnia
Dátum: 2019-10-25
Poslanec: Baránik, Alojz (SaS)
Druh vystúpenia: Vystúpenie s faktickou poznámkou

94. Ďakujem. Ja by som nadviazal na predrečníka v tom, že ja som si všimol určitú nekonzistentnosť vo vašich vyjadreniach, a myslím si, že je to zapríčinené tým, že ste zabŕdli do oblasti, v ktorej nie ste až taká odborníčka, podobne ako ja nie som odborník na zdravotníctvo. Ale ak hovoríte o tom, že je akosi chybné to, že existuje nebezpečenstvo nejakého vertikálneho kartelu, tak potom je problém ten, že sa tu nedodržuje právo. A koho je to vina, že sa tu štrnásť a pol roka nedodržuje právo, že sa pripúšťa to, že tu existujú kartely, porušovanie hospodárskej súťaže, že máme nefunkčný protimonopolný úrad, že máme nefunkčné súdy, ktoré rozhodujú v takýchto veciach? Predsa to nie je vina nikoho iného, len vašej strany, za ktorú tu hovoríte veci, veci aj také, ktorým, zdá sa, veľmi málo rozumiete.
51. schôdza NR SR - 7.deň - B. popoludní
Dátum: 2019-10-24
Poslanec: Baránik, Alojz (SaS)
Druh vystúpenia: Vystúpenie s faktickou poznámkou

176. Ďakujem pekne. Rýchle vybavím pána Bublavého. Ja som v rozpore s tým, čo tu tvrdíte, ja som sa pýtal pána Kotlebu, či mňa chce poslať on do plynu, tak ako naznačil predtým, že treba so mnou urobiť poriadok, tak ako on predtým mnohokrát, aj jeho súkmeňovci hovorili, že treba urobiť poriadok s ľuďmi v osadách, tak ja som sa ho pýtal, či aj so mnou chce taký poriadok urobiť. Som sa ho pýtal, že či mňa chce tiež takto vybaviť, ako sa vyhrážal, že, a vyhráža stále tento fašista o tom, že čo urobí s ľuďmi, ktorých považuje za menejcenných. A pokiaľ ide o to, čo ste sám povedali, súhlasím s vami, že keď ja, tak tiež pán podpredseda by mal odísť niekam, ale rozhodne by nám tu nemal predsedať. Tiež som si všimol, že pán podpredseda vlastne, nejak urobil takú, by som povedal, taký freudovský, freudovské ukĺznutie, keď povedal, že, v reakcii na pána Matoviča, že "no tak to už ale vonkoncom nie je pravda". To znamená, že asi to ostatné, že akože to je tak trochu, ale toto už teda vonkoncom nie je. A ešte v rýchlosti zareagujem na pána Šufliarskeho, ako kolega Grendel ho spomínal. Samozrejme, však Šufliarsky bol s Kočnerom, ako sa hovorí, ako hovoria Angličania, že bol s ním pentel, si s ním dopisoval dennodenne a stále. Takže je samozrejmé, že to asi nevieme, že kedy bol vydaný ten pokyn, ale asi to Šufliarsky urobil na pokyn.
51. schôdza NR SR - 7.deň - B. popoludní
Dátum: 2019-10-24
Poslanec: Baránik, Alojz (SaS)
Druh vystúpenia: Vystúpenie v rozprave

160. Ďakujem pekne za slovo. Téma, ktorú preberáme, je naozaj zaujímavá aj z hľadiska ľudskoprávneho. Ide o to, že či naozaj mali pravdu tí, ktorí hovoria, ako to predkladajú verejnosti tu fašisti spolu s komunistami, že sa nesmie očkovať, alebo musí byť možnosť nechať detí zaočkovať, aj keď to ohrozuje zdravie tých detí, ktoré zaočkované sú, a teda tým pádom aj celej spoločnosti. Je to zaujímavá téma, je to niečo, o čom by sa dalo debatovať, samozrejme. Avšak nedá sa, pretože sme tu v situácii, kedy máme tu mafiánsky štát a príslušníka tej mafie máme za predsedajúceho tejto schôdze. Zaujímavá správa o Slovensku dnes vyšla... (Prerušenie vystúpenia predsedajúcim.) Glváč, Martin, podpredseda NR SR Pán poslanec, nabádam vás, aby ste volili slová, dobre? Baránik, Alojz, poslanec NR SR Nech sa páči. Zaujímavá správa vyšla dnes, ono sa to nestáva často, že Slovenská republika, Slovensko sa vyskytne v správach medzinárodných médií. Je to skôr, by som povedal, zriedkavá vec, aby agentúra Bloomberg písala o Slovensku, pretože Slovensko je, bohužiaľ, napriek tomu, že to nie je úplne až taká malá krajina, ale je to bezvýznamná krajina, a to je bezvýznamná krajina preto, lebo nikoho nezaujíma z cudziny, pretože je považovaná za jednu skorumpovanú dieru. Dnes vyšla správa o tom, ako nejaká organizácia z Ukrajiny, ktorá tu prehrala súd, žiada prezidentku, aby zasiahla proti skorumpovaným súdom. A tá správa Bloombergu končí tým, že Slovensko je považované za krajinu, ktorá má najhoršie súdnictvo v Európskej únii. A teraz sa vraciame k tomu, že aké sú toho dôvody. Tie dôvody toho sú, že súdnictvo ovládajú ľudia ako Kočner, ktorým slúži človek, ktorý predsedá tomuto parlamentu, ktorý si s ním vymieňa príkazy, rozkazy, odporúčania. Jednoducho je príslušníkom tej zločineckej skupiny, ktorá tu ovláda túto krajinu. A je jedno a dá sa povedať, že prirodzené, že každý zločinec sa bráni tomuto označeniu, a teda hovorí, že nie, nie, pozor, toto nie je pravda. No jedna z prvých vecí, ktoré vás učia, a predpokladám, že aj pána predsedajúceho to učili na prednáškach Trestného poriadku, že priznanie je síce poľahčujúca okolnosť, ale trest istý. Takže bolo by úplne nelogické, aby sa aj pán predsedajúci tejto schôdze k niečomu priznával. Myslíme si však, že je to obrovská hanba, že nám, predstaviteľom ľudu, zástupcom ľudu tu predsedá človek, ktorý si vymieňal správy, prijímal príkazy a bol v podstate vo veľmi blízkom vzťahu s niekým, kto je teraz obžalovaný, odsúdený a kto je jednoznačne mafián. Takže veľmi ťažké je ubrániť sa tomu, že v podstate máme tu podpredsedu parlamentu, ktorý trvá na tom, že sa nič nestalo, že nám tu môže predsedať, a pritom bol členom tej istej skupiny ako pán Kočner. Pardon, je to úplne neprijateľné.
51. schôdza NR SR - 5.deň - B. popoludní
Dátum: 2019-10-22
Poslanec: Baránik, Alojz (SaS)
Druh vystúpenia: Vystúpenie s faktickou poznámkou

24. Ďakujem pekne. Pán kolega Ondrej Dostál, ja navrhnem jednu možnú odpoveď na tebou položené otázky, a to je tá, že práve preto SNS navrhuje takéto ministerstvo, lebo vie, že sa tým nebude musieť zaoberať po voľbách. A teda už nám zadáva nejakú agendu, nám, ktorí tu budeme po voľbách, aby sme to ministerstvo museli rušiť. Takže oni potom budú vyskakovať, že sme proti cestovnému ruchu a také všelijaké veci budú robiť. Takže uznávam, že toto je trošku domýšľavé, čo som tu uviedol, ale žiadne iné vysvetlenie sa mi tu neskytá. Lebo pravda je taká, že keby ste, keby si SNS viacej dôverovala v tomto, tak by dala účinnosť takú, ktorá koreluje s tými voľbami predsa, nie, tak prečo by to nemalo byť od 1. marca alebo 1. apríla, mali by ste povedzme mesiac na zriadenie ministerstva, to by dávalo perfektný zmysel. Ale vy to robíte tak, akože dávate priestor na to, aby nejaký taký ekonomický radikál, ako je Sulík, musel to ministerstvo zrušiť. A potom vy budete poukazovať na to, že vidíte, týchto ľudí nezaujíma cestovný ruch, nezaujíma ich šport, preto to tu s nami tak vyzerá. Nie preto, že ste rozkradli všetky peniaze na športoviská a že sa budujú tu všelijaké futbalové štadióny, na ktorých sa nedá hrať a tak. Takže o tomto to podľa mňa je.
51. schôdza NR SR - 3.deň - B. popoludní
Dátum: 2019-10-17
Poslanec: Baránik, Alojz (SaS)
Druh vystúpenia: Vystúpenie s faktickou poznámkou

168. Ďakujem pekne. Ja tiež by som chcel v prvom rade poprosiť ctených kolegov v Národnej rade, aby podporili tento náš pozmeňovací návrh a tým vyjadrili svoj odpor k tomu, čo sa dozvedáme z rôznych kanálov v poslednej dobe o tom, ako niektorí sudcovia, ako niektorí členovia vedenia súdnictva fungujú a sú prepojení na organizovaný zločin, a to preto... Takto prosím o podporu tomuto pozmeňujúcemu návrhu, lebo si myslím, že je to prvý dobrý krok k tomu, aby sme očistili naše súdnictvo, aby sme ho postavili na oveľa zdravší základ, ako je tomu dnes. Azda najdôležitejšie z týchto ustanovení - možno okrem zjednodušenia disciplinárnych konaní - je to ustanovenie, ktoré ruší to, ten článok v ústave, ktorý hovorí, že sudca nie je zodpovedný za svoje rozhodnutie. Toto ustanovenie je prameňom obrovských nespravodlivostí pri rozhodovaní súdov a sudcov po veľmi dlhý čas a vo veľmi širokom rozsahu. Na toto ustanovenie sa vyhovárajú sudcovia typu Harabin a všetci tí, ktorí sa na súdy za jeho vládnutia a za jeho ovládnutia súdnictva dostali. Preto ešte raz prosím o podporu tohto návrhu a viac k celému systému, ktorý tu navrhujeme, poviem pri prejednávaní zákona o sudcoch v utorok. Ďakujem.
51. schôdza NR SR - 2.deň - B. popoludní
Dátum: 2019-10-16
Poslanec: Baránik, Alojz (SaS)
Druh vystúpenia: Vystúpenie s faktickou poznámkou

45. Ja by som zareagoval, pán kolega Budaj, len na jednu vašu poznámku, keď ste povedali, že vám nikto neverí. Toto je (zaznievanie gongu), toto je určitý koncept, ktorý funguje v slušných krajinách, lenže my, bohužiaľ, sme sa už dostali niekde inde. Sme sa dostali do stavu, kedy na tom nezáleží, že generálnemu prokurátorovi, Generálnej prokuratúre nikto neverí. Jednoducho oni znovu vyhrajú voľby a tým je vec vybavená. A to, že čo si ľudia myslia o tom, že na Generálnej prokuratúre je vedenie, ktoré je celé skorumpované, že je to vedenie, ktoré je napojené na Kočnera, to je jedno, nech si ľudia myslia, čo chcú, máme slobodu myslenia zatiaľ. Tak tým je to vybavené a vyhraj voľby, môžeš všetko a to teraz títo všetci borci dúfajú, že to ešte raz otočia a potom sa na všetko zabudne.
51. schôdza NR SR - 2.deň - B. popoludní
Dátum: 2019-10-16
Poslanec: Baránik, Alojz (SaS)
Druh vystúpenia: Vystúpenie s faktickou poznámkou

37. Ďakujem pekne. Ďakujem kolegom za ich komentáre, len pri pani kolegyni Blahovej by som sa pristavil. Samozrejme, má pravdu a je pochopiteľnou skutočnosťou, že v každej organizácii pracujú slušní ľudia. To je, ja vychádzam z toho, že to je niečo, čo netreba zdôrazňovať. Je samozrejmé, že možnože aj väčšina ľudí, na Generálnej prokuratúre sú slušní ľudia, ale, bohužiaľ, je to tak, že je našou povinnosťou požadovať, aby tam, keď už nie všetci ľudia boli slušní, tak minimálne vedenie tej organizácie aby bolo slušné a to, bohužiaľ, povedať aspoň ja nemôžem. Ďakujem.
51. schôdza NR SR - 2.deň - B. popoludní
Dátum: 2019-10-16
Poslanec: Baránik, Alojz (SaS)
Druh vystúpenia: Vystúpenie s faktickou poznámkou

9. Budem reagovať na ten záver, Ondro, tvojho vynikajúceho vystúpenia. Jediná výtka je tá, že si sa dopustil čiastočne logickej chyby v tom, že vychádzaš z toho, že generálny prokurátor o konaní jeho prokurátorov, konkrétne prokurátora Trnku a prokurátora povedzme Paloviča a iných vie len toľko, čo vie verejnosť. To samozrejme tak nie je, pretože generálny prokurátor, keby chcel, tak by mohol konať na základe tých informácií, ktoré už mal ďaleko skôr, ako ich mala verejnosť. A to, že ich generálny prokurátor mal, to je nepochybné. Totižto na prokuratúre je legendou to, ako Kočner si robil večierky za panovania Trnku a ako tam bol on de facto bossom na Generálnej prokuratúre. To je, samozrejme, niečo, čo mohlo ihneď po nástupe tohto nového generálneho prokurátora byť podkladom na stíhanie Trnku a jemu podobných. Že to neurobil, to je jasné, a to preto, lebo nedostal povolenie od tej mafie, ktorá ho tam dosadila, lebo všetci vieme, že ako sa Čižnár dostal za generálneho prokurátora. To je samozrejmé, že je to mafiánsky generálny prokurátor, ktorý sa tvári, že nás tu ochraňuje. Je to samozrejmé, že generálny prokurátor Čižnár je súčasťou tejto mafie a podľa toho aj koná. On koná len v rozsahu toho absolútneho minima, ktoré je odrazené v tom, aké sú informácie na verejnosti. Keby neexistovala Threema, tak by nerobil nič.
49. schôdza NR SR - 10.deň - B. popoludní
Dátum: 2019-09-25
Poslanec: Baránik, Alojz (SaS)
Druh vystúpenia: Vystúpenie s faktickou poznámkou

50. Pani kolegyňa Grausová, chcel by som vám oznámiť, že na obžalovaného, ktorý nebol odsúdený, sa hľadí, ako keby bol nevinný. Ja viem, že vo vašej strane, teda vo fašistickej filozofii je to tak, že keď je niekto podozrivý, že by sa s ním malo nejak naložiť, ale v civilizovanej spoločnosti je to tak, ako som to povedal. A pokiaľ ide tu o tú druhú časť vášho vystúpenia, tam mňa zaujalo to, že vy máte nejaké výhrady voči postupu NBÚ v súvislosti Michalom Kováčom ml., ale ja som si naozaj doteraz nikdy nevšimol vo vašich vystúpeniach ani vo vašich výrokoch, že by vám akokoľvek vadilo to, že NBÚ kľudne strpí to, že špeciálny prokurátor nosí 204-tisíc eur do banky v hotovosti, a bol uznaný, že sa dopustil priestupku, a tá vaša slávna strana, ktorá bojuje za lepšiu spoločnosť, ako vy to tvrdíte, tak s tým nemá žiaden problém, vám to vyhovuje. A vôbec celá prokuratúra, nejak sa mi zdá, že to s vami hrá. Takže buďte takí láskaví, merajte jedným metrom aj v tomto.
10. schôdza NR SR - 9.deň - A. dopoludnia
Dátum: 2016-10-27
Poslanec: Baška, Jaroslav (SMER - SD)
Druh vystúpenia: Vystúpenie s faktickou poznámkou

137. Ďakujem veľmi pekne za slovo. Pán poslanec, kolega župný, spomínali ste aj Trenčiansky samosprávny kraj, že má takúto cenu vozidla. No treba povedať, že to auto bolo kupované ešte pred ôsmimi rokmi. Ja som toto auto nekupoval, nekupoval som žiadne nové autá. Akurát tento rok a aj by som vám poradil, ak chcete ešte viac šetriť. To, čo spomínala podpredsedníčka Nicholsonová, tak ja som len v máji najazdil z domu do práce 1 070 kilometrov na bicykli, môžete to aj vy skúsiť. A druhá vec, ak chcete ešte viac šetriť, tak obstarajte napríklad elektromobily a budete jazdiť za 2 eura na 100 kilometrov. My sme takéto elektromobily obstarali tento rok, čiže ja vám tiež takýmto spôsobom chcem poradiť, čo môžete urobiť, akým spôsobom môžete ušetriť finančné prostriedky Banskobystrickému samosprávnemu kraju. A hovoríte teraz, aj to vystúpenie bolo o tom, že hovoríte o nejakej trošku morálke, o tom, ako treba šetriť verejné financie a tak ďalej. Skôr by ste tiež mohli povedať niečo na margo toho, že akým spôsobom vy zamestnávate napríklad na úrade Banskobystrického samosprávneho kraja vašu organizáciu a vašu rodinu, o tom by ste tiež mohli tiež trošku porozprávať a nielen o tom, že kto aké automobily za akú čiastku má mať.
9. schôdza NR SR - 10.deň - A. dopoludnia
Dátum: 2016-09-22
Poslanec: Baška, Jaroslav (SMER - SD)
Druh vystúpenia: Vystúpenie s faktickou poznámkou

108. Ďakujem za slovo. Vážený pán poslanec, ja sa chcem dotknúť len jednej časti vášho vystúpenia, a to je určovanie počtu tried prvých ročníkov stredných škôl. Pamätám si, keď ešte zo zákona nemali možnosť samosprávne kraje toto robiť a stávalo sa veľakrát to, že samosprávny kraj zrušil školu, o ktorú možno nebol záujem, mala menej žiakov, alebo proste nedali požiadavku trhu práce na tie odbory, ktoré táto škola určila, samosprávny kraj to zrušil, ale o pol roka, o rok vznikla nová súkromná škola, ktorá otvorila tie isté odbory, o ktoré nebol záujem. Takže som rád, že to dostali, túto kompetenciu, samosprávne kraje do svojho vienka, neurčuje sa to len od stola, musíte splniť veľmi veľa podmienok, ktoré musíte dať do toho VZN-ka, prečo, odôvodniť, prečo tento odbor sa otvára, prečo sa neotvára a tak ďalej. Reagujú tam veľa faktorov, ktoré sú tam, veľa ľudí, je to krajská rada pre odborné vzdelávanie, sú tam zástupcovia cirkevných, súkromných škôl. A možnože povedať najlepšie naozaj na príklade. Načo nám je taká škola v kraji, ktorá zo 100 absolventov ide 26 absolventov na úrad práce? Sme taká bohatá krajina, aby sme mali takéto školy? No asi nie. Je to všetko platené z peňazí daňových poplatníkov a úlohou samosprávnych krajov spoločne so zastupiteľstvom je pripraviť takú sieť stredných škôl, ktoré vyučujú naozaj také učebné, študijné odbory, po ktorých je naozaj v tom regióne, a nielen v tom regióne, záujem. Načo budeme mať také školy, také školy, kde proste to nefunguje? Absolventi končia na úradoch práce. Platíme ich dvakrát. Raz im platíme školstvo zato, že chodia do školy, ale potom im ďalej platíme buď dávky, alebo ďalšie nejaké rekvalifikačné kurzy. Ja som sa dohodol aj s cirkevníkmi, povedal som im, tento odbor nedávajte, dajte na budúci rok iný odbor. Normálne cirkevná škola to pochopila, dali iné odbory. Keď budú... (Prerušenie vystúpenia časomerom.)
9. schôdza NR SR - 10.deň - A. dopoludnia
Dátum: 2016-09-22
Poslanec: Baška, Jaroslav (SMER - SD)
Druh vystúpenia: Vystúpenie s faktickou poznámkou

88. Ďakujem veľmi pekne za slovo. Vážený pán poslanec, kolega Blanár, som veľmi rád, že si takýmto spôsobom vystúpil, a dovolím si zareagovať na dve také, dva také okruhy, ktoré si spomínal. Tým prvým je naozaj zrovnoprávnenie súkromných, cirkevných a verejných zriaďovateľov. Pretože si pamätám, ešte to bolo minulý rok, keď sme schvaľovali v parlamente novelu zákona, akým spôsobom majú byť volení riaditelia týchto či už základných, ale aj stredných škôl u zriaďovateľov, či už sú to mestá, obce alebo samosprávne kraje. A podotkol si naozaj, že majú mať rovnaké práva, ale aj rovnaké povinnosti, ak sú financovaní rovnako, tak by mali byť aj určovaní riaditelia rovnako ako u cirkevných a súkromných zriaďovateľov. Myslím si, že majú mať rovnaké práva a aj rovnaké povinnosti. Tou druhou vecou je všeobecne záväzné nariadenie o určovaní počtu tried. Myslím si, že bolo dobré rozhodnutie, aj keď sme v parlamente pred pár rokmi schválili, že to majú dostať do kompetencie samosprávne kraje, pretože tie sú zodpovedné za, ako má vyzerať stredné školstvo v daných, v daných krajoch. A neviem si predstaviť a uvediem jeden príklad. U nás v Prievidzi je jedna súkromná škola, animátor voľného času, nikto nemá záujem o tento odbor zo zamestnávateľov, ktorí v okolí pôsobia alebo v Trenčianskom kraji pôsobia, no tak to keby sme nechali teda naozaj svojvoľne a neurčovali by sme tento počet tried na základe požiadaviek trhu práce, zamestnávateľov, ktorí v týchto krajoch pôsobia, tak s tým školstvom by to naozaj dopadlo veľmi zle. Úlohou samosprávnych krajov je pripraviť ponuku v stredných školách v kraji na základe požiadaviek podnikateľov, zamestnávateľov, ktorí... (Prerušenie vystúpenia časomerom.)
7. schôdza NR SR - 1.deň - B. popoludní
Dátum: 2016-06-30
Poslanec: Baška, Jaroslav (SMER - SD)
Druh vystúpenia: Vystúpenie s faktickou poznámkou

151. Ďakujem veľmi pekne za slovo. Vážená pani poslankyňa, ste spomínali, že všade, kde chodíte medzi ľudí, či už u svojho zubára, sobášite ľudí, že sa stretávate stále s takým názorom ľudí, ktorí nejakým spôsobom vyčítajú pánovi ministrovi Kaliňákovi kauzu Bašternák. Ja chodím tiež medzi ľudí, tiež sa stretávam s ľuďmi a tí ľudia, neviem, či sú z inej republiky, alebo odkiaľ, ale sú to tiež ľudia tu zo Slovenska a hovoria úplne niečo iné. Hovoria to, že minister vnútra je za posledných niekoľko rokov najlepším ministrom vnútra. Je to človek, ktorý urobil veľmi veľa pre túto krajinu, či už zavedenie Schengenu, vďačíme naozaj Robovi Kaliňákovi za to, že sme vôbec v Schengene teraz. Sú to ľudia, s ktorými sa stretávam na rôznych, na okresných úradoch. Sú to ľudia, ktorí hovoria, že reforma ESO je naozaj veľmi dobre pripravená, veľmi dobre urobená. Niekoľkokrát tu dnes zaznelo, že polícia a policajti si nevážia ministra vnútra. Podľa mňa to vôbec tak nie je. Vôbec tak to nie je, pretože bol to práve Robo Kaliňák, ktorý prispel novým zákonom, resp. novelou zákona o sociálnom zabezpečení ozbrojených zborov ku stabilite Policajného zboru. A to už nehovorím ani o hasičoch po celom Slovensku, ktorí osobne od ministra vnútra dostali hasičskú techniku v hodnote niekoľko miliónov eur. Skúste aj tých sa spýtať, čo vám oni povedia. Nerozdeľujme takýmto spôsobom ľudí, ktorí sú "za" a ktorí sú "proti". Ale povedzme aj to, čo minister vnútra naozaj za tie roky urobil.
7. schôdza NR SR - 1.deň - B. popoludní
Dátum: 2016-06-30
Poslanec: Baška, Jaroslav (SMER - SD)
Druh vystúpenia: Vystúpenie s faktickou poznámkou

88. Ďakujem veľmi pekne za slovo. Na začiatku tejto faktickej musím povedať, že nepoznám ani pána Bašternáka, ani pána Kočnera. Celý tento prípad alebo sa snažíte nejakým spôsobom spájať s ministrom vnútra Robertom Kaliňákom, že ovplyvňoval vyšetrovateľku pri vyšetrovaní daňových, možných daňových únikov pána, pána Bašternáka. Pán minister vnútra, a môžem to povedať ako aj z pozície bývalého predsedu branno-bezpečnostného výboru, za tie štyri roky, a mali sme rôzne výbory, mali sme rôzne výbory, utajované výbory, kde naozaj minister vnútra žiadnym spôsobom neovplyvňoval vyšetrovanie žiadnych takýchto prípadov. Nikdy sa to, nikdy sa to, nikdy sa to nestalo, nikdy sa to nestalo. Skôr opoziční poslanci vždy chceli do tých aktívnych prípadov vyšetrovania nejakým spôsobom vstupovať a ovplyvňovať. Tak ako aj pán Rajtár povedal dnes na vyšetrovateľov, prokurátorov, policajtov, že sú to ľudia, ktorí, ktorí kryjú tu rôzne veci. A chcem povedať to, čo povedal aj Peter Chudík, že povedzte to na verejnosti, a ja vám garantujem, že títo prokurátori, vyšetrovatelia alebo sudcovia podajú na vás trestné oznámenie. Vy nie ste samosudca, vy nie ste samovyšetrovateľ, vy ste poslanec Národnej rady Slovenskej republiky. Spomínali ste, že SMER si privatizuje bezpečnostné zložky. Čo bolo potom, keď sa volil generálny prokurátor, čo bolo to, keď váš pán predseda, vašej strany, išiel komunikovať s Mariánom Kočnerom o tom, kto má byť generálny prokurátor? To bolo čo? To bola privatizácia Generálnej prokuratúry, že? (Potlesk.)